San Jose Palmar

**San Jose Palmar** oder ok **San Jose Nuevo** is en Gemeen in’n Distrikt Orange Walk von dat Land Belize.

San Jose Palmar un de Stadt Orange Walk sünd vondaag al dicht anenanner ranwussen un San Jose Palmar billt en Vöroort to Orange Walk.

## Geografie

De Oort liggt op dat Westöver von’n New River.

De Naveröörd sünd Orange Walk un Trial Farm in’n Noorden, San Estevan in’n Noordoosten, Honey Camp in’n Oosten, Carmelita in’n Süüdoosten, Tower Hill in’n Süden, Chan Pine Ridge un San Lazaro in’n Süüdwesten un Yo Creek un San Lorenzo in’n Noordwesten.

## Historie

In dat 19. Johrhunnert hebbt Mayas, de vör’n Kastenkrieg ut Mexiko flücht sünd, dat Dörp San Jose Yalbac in de Yalbac Hills grünnt. De eerste Nawies, dat düsse Oort bestünn, stammt von 1862. De Oorwoold von de Yalbac Hills weer unbewahnt un is to de Tied ok von de Mahagoni-Holtfällers, de annerwegens in Brietsch-Honduras aktiv weren, noch kuum bruukt worrn. Dorüm hebbt de Mayas dor Dörper grünnt un Bueree na dat Milpa-Verfohren bedreven. Dat Land weer aver kort vörher dör dat Honduras Land Titles Act von 1858/1861 an de British Honduras Company (na 1878 Belize Estate and Produce Company, BEPCO) fullen, de dor Mahagoni fällen wull.

To de Milpa-Bueree höört de Brandlandbo, bi de de Busch afbrennt warrt, üm Ruum för Ackers to maken. De BEPCO as Landegendömer hett den Brandlandbo aflehnt un verbaden, üm de Mahagoni-Bööm to schulen, kunn dat Verbaad aver nich dörsetten, so lang San Jose Yalbac wied af von de Holtfäller-Lagers weren. To Anfang de Johren 1930 hett de BEPCO aver en neet Holtfäller-Lager bi San Jose Yalbac anleggt un dat Verbaad ok dörsett. Dat weer för de Maya en sworen Slag, denn de Milpa-Bueree smitt na en poor Johr ahn Brandlandbo kuum noch wat af.

In dat Johr 1935 hett sik düsse Kunflikt jümmer mehr ophitt. 1936 hett BEPCO dorüm beslaten, dat dat Ünnernehmen Land in’n Süden von de Stadt Orange Walk as Trust an de Kolonie Brietsch-Honduras afgifft, so dat de Inwahners von San Jose Yalbac en Utkamen finnen schöölt. Wat as Stiftung för de Dörpbewahners utgeven worrn is, dee bedüden, dat de Minschen ut San Jose Yalbac verdreven worrn sünd. In’n April 1936 hett BEPCO de Bewahners op Waggons verlaadt, na Hill Bank brocht un denn per Boot na Orange Walk bröcht. Dat ole Dörp mit Kark un School is von BEPCO dalbrennt worrn. De Dörpbewahners weren in Orange Walk in en Kasernengebüüd ünnerbrocht un hebbt in’n Sommer 1936 dat ne’e Dörp San Jose Palmar opboot.

Von de 200 Lüüd in 30 Familien, de ümsiedelt worrn sünd, sünd in dat eerste Johr dör en Stickhoosten-Epidemie un slechte Versorgung verbunnen mit Hakenworm-Infekschonen 45 Lüüd doodbleven.

### Inwahnertall

## Weertschop un Infrastruktur

In’n Süden von’n Oort liggt dat Zuckerwark von de Belize Sugar Industries.

### Verkehr

San Jose Palmar liggt an’n Philip Goldson Highway, de in’n Noordoosten na Corozal un an de Grenz to Mexiko föhrt un in’n Süüdoosten över Carmelita na Belize-Stadt. Fröher güng de Highway dör dat Zentrum von Orange Walk un Trial Farm, aver vondaag knickt de Straat an’n Süüdrand von San Jose Palmar na Oosten af, geiht över’n New River un föhrt in en Bagen üm Orange Walk un Trial Farm rüm.

De nächste Flegerplatz is de Orange Walk Airport bi Chan Pine Ridge.

### Scholen

De *San Jose Palmar R.C. School* is en Grundschool, de von de röömsch-kathoolsche Kark bedreven warrt.

## Footnoten